ཉེས་དམིགས་

ཉེས་དམིགས་ཞེས་པ་ནི་ནང་པའི་ཆོས་ལུགས་ཀྱི་ནང་དུ་ཆགས་སྡང་གཏི་མུག་སོགས་ཉོན་མོངས་པ་དང་། མི་དགེ་བའི་ལས། འདོད་པ། འདུ་འཛི། སྲིད་པ་སོགས་ལ་ཡོད་པའི་སྐྱོན་དང་འགལ་རྐྱེན་ཀྱི་གནོད་པ་བཅས་ལ་གོ།

སྒྲ་བཤད།
ཉེས་དམིགས་ཞེས་པ་འདི་ནི་ཉེས་པ་དང་དམིགས་པ་གཉིས་ཀྱི་ཚོགས་པ་ཡིན་ཏེ། ཉེས་པ་ནི་སྐྱོན་དང་ཚབས་ཆེ་བ། དམིགས་པ་ནི་མཐོང་བ་དང་མཚོན་བྱེད་ལ་གོ། དེས་ན་ཉེས་དམིགས་ཞེས་པ་ནི་སྐྱོན་དང་ཚབས་ཆེ་བ་མཐོང་བ་ལ་ཟེར།

ཁོང་ཁྲོའི་ཉེས་དམིགས།
ཁོང་ཁྲོས་དགེ་རྩ་འཇོམས་པ་སྟེ། "བསྐལ་པ་བརྒྱ་དང་སྟོང་དུ་བསགས་པ་ཡི་སྦྱིན་པ་ལས་བྱུང་བའི་དགེ་བ་དང་བདེ་གཤེགས་མཆོད་པ་ལ་སོགས་དཀོན་མཆོག་གསུམ་མཆོད་པ་དང་། བསྒོམ་པ་དང་ཚུལ་ཁྲིམས་ལས་བྱུང་བའི་ལེགས་སྤྱད་གང་ཡིན་པ་དེ་ཀུན་ཀྱང་བྱང་ཆུབ་སེམས་དཔའ་ལ་དམིགས་པའི་ཁོང་ཁྲོ་གཅིག་གིས་རྩ་བ་ནས་འཇོམས་པར་བྱེད་དོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། 116-117ཞེས་གསུངས་པ་ལྟར་ཁོང་ཁྲོའི་ཉེས་དམིགས་གིས་རང་རྒྱུད་ཀྱི་དགེ་བ་ཐམས་ཅན་འཇོམས་པ་ཡིན།

མི་རྟག་པའི་ཉེས་དམིགས།
"འདོད་པའི་ཡོན་ཏན་ལ་བརྟེན་པ་ཡིད་བདེ་བ་རྣམས་ནི་རྟག་པ་བརྟན་པ་མེད་པར་ངེས་པར་འཇིག་ཅིང་མི་རྟག་སྟེ་འདི་ལྟར་སྐྱེ་བའི་མཐའ་མ་འཆི། འདུས་པའི་མཐའ་མ་འབྲལ། བསགས་པའི་མཐའ་མ་འཛད། མཐོན་པོའི་མཐའ་མ་ལྷུང་བར་འགྱུར་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༤༥༣ཞེས་གསུངས་པ་ལྟར། འདོད་ཡོན་གྱི་བདེ་བ་རྣམས་ནི་མི་རྟག་པ་སྟེ་ཐམས་ཅད་ཀྱི་མཐར་འཇིག་པ་དང་འབྲལ་བ། ཟད་པ། ལྷུང་བ་སོགས་ཀྱི་སྡུག་བསྔལ་ཡོད་པར་གསུངས།

ང་རྒྱལ་གྱི་ཉེས་དམིགས།
ཉོན་མོངས་པའི་ང་རྒྱལ་གྱི་ཉེས་དམིགས་ནི་"ངན་འགྲོར་ང་རྒྱལ་གྱིས་ཁྲིད་ཅིང་མིར་སྐྱེས་ན་ཡང་ཡིད་བདེ་བ་སོགས་མིའི་དགའ་སྟོན་བཅོམ་པ་དང་ཟས་མེད་པར་སློང་མོས་འཚོ་བ་དང་། གཞན་གྱི་དབང་དུ་གྱུར་པས་གཞན་གྱི་ཟས་ཟ་བའི་བྲན་དང་ནི་ཤེས་པ་གླེན་པ་དང་། གཟུགས་མི་སྡུག་ཅིང་ཉམ་ཆུང་བ་དང་རང་གིས་དངོས་སུ་གནོད་པ་མ་བྱས་ཀྱང་གཞན་གྱིས་ལུས་ངག་གིས་ཐམས་ཅད་དུ་ནི་བརྙས་པར་འགྱུར་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། 176ཞེས་དེ་དག་གི་ཉེས་དམིགས་ཀྱི་དབང་གིས་ངན་འགྲོའི་སྐྱེ་བ་ལེན་ཡོང་།

ཉོན་མོངས་པའི་ཉེས་དམིགས།
ཉོན་མོངས་པའི་སྤྱིའི་ཉེས་དམིགས་ལ། "ཞེ་སྡང་དང་སྲེད་པ་སོགས་དགྲ་རྣམས་ནི་རྐང་ལག་ལ་སོགས་པ་ཡོད་མིན་ཞིང་བརྩོན་འགྲུས་དང་མཚུངས་པར་ལྡན་པས་དཔའ་བོ་དང་སྤོབས་པ་དང་ལྡན་པས་མཛངས་པ་མིན་ཡང་ཇི་ཞིག་ལྟར་དེ་དག་གིས་བདག་བྲན་བཞིན་དབང་མེད་དུ་བཀོལ་བར་བྱས་སོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས། 56ཞེས་གསུངས། འདི་ནི་ཉོན་མོངས་པ་རྣམས་ཀྱིས་རང་ཉིད་དབང་མེད་དུ་བྱས་པའི་ཉེས་དམིགས་དང་། དེ་དག་བསྟེན་པ་མི་རིགས་པའི་ཚུལ་བསྟན་པ་ཡིན།

"གང་གི་ཚེ་རང་གི་སེམས་ཆགས་པའམ་སྡང་བར་མཐོང་བ་དེའི་ལག་པ་དང་རྐང་པ་ལ་སོགས་པ་བསྐྱོད་པ་ཙམ་ཡང་མི་བྱ་ཞིང་ངག་གིས་ཀྱང་བརྗོད་པར་མི་བྱ་སྟེ། གཞན་དུ་ན་དེས་བསླང་བའི་ལུས་དང་ངག་གི་རྣམ་པར་རིག་བྱེད་ཀྱང་ཀུན་ནས་ཉོན་མོངས་པ་ཅན་དུ་འགྱུར་རོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས། ༡༡༠ཞེས་གསུངས་པ་ལྟར་ཉོན་མོངས་པའི་ཉེས་དམིགས་མཐོང་ཞིང་དེ་ལས་འཁྲིད་པར་བྱེད།

འདུ་འཛིའི་ཉེས་དམིགས།
"བདག་བྱང་ཆུབ་ཀྱི་ལམ་དུ་མྱུར་བར་འགྲོ་བ་ལ་ཚེ་འདི་དོན་གཉེར་གྱི་འདམ་དུ་བྱིང་ཞིང་རྙེད་བཀུར་གྱི་ཞགས་པས་བཅིངས་པ་ལས་འགྲོལ་བར་བྱེད་པ་"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས། 466ཞེས་གསུངས་པ་ལྟར་འདུ་འཛི་དང་སྐྱེ་བོ་ལ་ཞེན་པའི་ཉེས་དམིགས་ནི་རྙེད་བཀུར་གྱི་ལྕགས་སྒྲོག་གིས་བསྡམས་པ་བཞིན་དུ་བྱང་ཆུབ་ཀྱི་ལམ་ལ་འགྲོ་བར་གེགས་སུ་འགྱུར་བའོ། །

བསླབ་པ་མ་བསྲུང་བའི་ཉེས་དམིགས།
"སེམས་ཀྱི་རྨ་འདི་དུས་རྟག་ཏུ་ཐབས་སྣ་ཚོགས་ཀྱི་སྒོ་ནས་བག་ཟོན་ཆེས་ཆེར་བྱས་ཏེ་བསྲུང་བ་ལ་འབད་པར་བྱ་དགོས་ཏེ། མ་བསྲུངས་པས་ཉམས་ན་སྡུག་བསྔལ་སྣ་ཚོགས་ཀྱི་རྒྱུ་བྱེད་པ་སོགས་ཀྱི་ཉེས་དམིགས་ཆེན་པོ་སྐྱེད་པས་སོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། 245ཞེས་གསུངས་པ་ལྟར་བསླབ་པ་དག་ལ་ཚུལ་བཞིན་མ་གནས་ན་ཉེས་དམིགས་ཆེན་པོ་འབྱུང་ཡོང་།

ཉེས་དམིགས་མཐོང་བའི་ཕན་ཡོན།
ཉེས་དམིགས་ཕུན་སུམ་ཚོགས་པར་མཐོང་ན་འདོད་ཆགས་དང་ཞེན་པ་ཞི་བར་འགྱུར་ཞིང་།"དེ་ལྟ་བུའི་ཉེས་དམིགས་མཐོང་ནས་དེ་ལ་དགྲར་བཟུང་སྟེ་སྤང་དགོས་པ་ཡིན་པས་དེའི་ཉེས་དམིགས་ཤེས་པ་གལ་ཆེའོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། 326ཞེས་བཤད་པ་ལྟར། ཉེས་དམིགས་མཐོང་བས་འདོད་པ་ལ་སྐྱོ་ཞིང་ཞེན་པ་སྤང་ན་དགེ་བའི་ལམ་ལ་ཡང་དག་པར་ཞུགས་ནས་ཏིང་ངེ་འཛིན་དང་ཤེས་རབ་སྐྱེ་བར་འགྱུར། 

བསྡུས་དོན།
ཉེས་དམིགས་ཞེས་པ་ནི་སྡིག་པ་དང་ཉོན་མོངས་པ། འདོད་པ་ལ་སོགས་པའི་མི་དགེ་བའི་ཆོས་རྣམས་ཀྱི་སྐྱོན་དང་གནོད་ཚབས་ཆེ་བ་ངོས་འཛིན་པ་ཡིན། འདི་ལ་ཁོང་ཁྲོ་དང་འདོད་ཆགས། ང་རྒྱལ། བདག་གཅེས་འཛིན་སོགས་ཀྱི་ཉེས་དམིགས་སོ་སོ་ཡོད་ལ། དེ་དག་ནི་དགེ་རྩ་གཅོད་པ། ལུས་སེམས་འཇོམས་པ། ཐར་པ་ལ་གེགས་བྱེད་པ། དལ་འབྱོར་ཆུད་གཟོན་པ་སོགས་ཀྱི་གནོད་པ་ཡོད་པས་སྤང་དགོས། དེའི་ཐབས་སུ་དབེན་པ་བསྟེན་པ་དང་གཞན་གཅེས་འཛིན་བསྒོམ་པ་ལ་སོགས་པའི་གཉེན་པོ་བསྟེན་དགོས། སྡིག་པ་བཤགས་པའི་སྐབས་སུ་ཀྱང་སྔོན་གྱི་སྡིག་པའི་ཉེས་དམིགས་མཐོང་ནས་འགྱོད་སེམས་འདྲེན་པ་ནི་དག་པའི་ལམ་ལ་ཞུགས་པའི་རྩ་བ་ཡིན་ནོ། །
ལུང་ཁུངས།